Výbor pre hospodárske, sociálne a kultúrne práva
29. zasadnutie
11-29 november 2002

Posúdenie správy predloženej zmluvným štátom podľa článkov 
16  a 17  Paktu

Záverečné odporúčania Výboru pre hospodárske, sociálne  a kultúrne práva

Slovenská  republika

1.	Výbor prerokoval Východiskovú správu Slovenskej republiky o implementácii Paktu (E/1990/5/Add.49 ) na jeho 30., 31. a 32. stretnutí, ktoré sa konalo dňa 12. a 13. novembra 2002  (pozri E/C.12/2002/SR.30-32)  a prijal na jeho 56. zasadnutí, ktoré sa konalo dňa 29. novembra 2002 nasledujúce záverečné odporúčania.

A.   Úvod

2.	Výbor víta predloženie Východiskovej správy zmluvnou stranou, ktorá bola pripravená v súlade s  usmerneniami Výboru.

3.	Výbor s uznaním registruje podrobné písomné a ústne odpovede zmluvnej strany,  ako aj otvorený a konštruktívny dialóg s delegáciou, ktorú tvorili vládni úradníci a odborníci. Výbor tiež víta ochotu delegácie pri poskytovaní ďalších písomných informácií, ktoré nemohli byť ozrejmené počas rozhovorov a na ktoré neboli poskytnuté odpovede.

B.     Pozitívne aspekty

4.	Výbor víta ustanovenie čl. 7 odseku 5 novely Ústavy SR, v zmysle ktorého má Pakt prednosť pred vnútroštátnym právom a je možné sa naň odvolávať v konaní pred súdmi.

5.	Výbor vyslovuje pochvalu zmluvnej strane, že zriadila v roku 2001 inštitút ombudsmana  a že  zvolila prvého slovenského ombudsmana v marci 2002.

6.	Výbor s uznaním poznamenáva, že Slovensko sa stáva donorskou krajinou pre rozvojovú pomoc.

7.	Výbor víta zriadenie Koordinačného výboru pre problematiku žien v roku 1996 a Odboru rovnosti príležitostí v roku 1999.

C.	Faktory a prekážky brániace implementácii Paktu

8.	Výbor registruje, že zmluvná strana narazila pri implementácii hospodárskych, sociálnych a kultúrnych práv obsiahnutých v Pakte na problémy, ktoré vyplynuli z procesu transformácie na trhovo orientovanú ekonomiku.

D.      Hlavné oblasti znepokojenia

9.	Výbor je hlboko znepokojený diskrimináciou Rómov v oblasti zamestnania, bývania, zdravotnej starostlivosti a vzdelávania. Aj keď zmluvná strana pripúšťa tento fakt, legislatívne ani  administratívne opatrenia prijaté zmluvnou stranou na zlepšenie sociálno-ekonomických podmienok života Rómov stále neriešia daný problém. Výbor tiež znepokojuje absencia  podrobného antidiskriminačného zákona v legislatíve zmluvnej strany.

10.	Aj keď Výbor oceňuje snahy zmluvnej strany zabezpečiť rovnaké práva pre mužov a ženy, obáva sa  nerovnomerného zastúpenia žien v rozhodovacích  orgánoch a pretrvávajúcich patriarchálnych postojov v slovenskej spoločnosti.

11.	Výbor je znepokojený vysokou mierou nezamestnanosti a obzvlášť veľkými rozdielmi v oblasti zamestnanosti medzi rôznymi regiónmi, ako aj medzi mestskými a vidieckymi oblasťami. Výbor tiež znepokojuje skutočnosť, že nezamestnanosť Rómov neustále rastie  a v niektorých prípadoch prevyšuje  80%.

12.	Výbor je osobitne znepokojený faktom, že minimálna mzda nestačí zabezpečiť slušný životný štandard pracovníkom a ich rodinám.

13.	Výbor je znepokojený pretrvávajúcim veľkým rozdielom medzi mzdami mužov a žien, keď podľa Štatistického úradu  SR  sú mzdy žien vo všeobecnosti o 25% nižšie ako u mužov.

14.	Vzhľadom k tomu, že žiadne štrajky sa v zmluvnej krajine neuskutočnili, výbor považuje vnútroštátne legislatívne opatrenia za príliš reštriktívne.

15.	Výbor zaznamenáva so znepokojením, že napriek prijatým legislatívnym opatreniam v oblasti domáceho násilia, tento problém pretrváva a je rozšírený.

16.	Výbor je znepokojený pretrvávajúcim problémom obchodovania so ženami, takisto ako aj sexuálnym zneužívaním žien a detí v zmluvnej krajine.

17.	Výbor je hlboko znepokojený  vysokou mierou spotreby tabakových výrobkov a fajčenia ako aj vysokou spotrebou alkoholu medzi dospelými.

18.	Výbor vyjadruje nespokojnosť s nízkym počtom zapísaných rómskych detí na  základných školách a s vysokým počtom rómskych detí, ktoré nedokončili stredoškolské vzdelanie.

E.     Návrhy a odporúčania

19.	Výbor odporúča vypracovať a implementovať podrobný Národný akčný plán na ochranu a presadzovanie ľudských práv v zmysle odporúčania čl. 71 Viedenskej deklarácie a Akčného programu prijatého v roku 1993. Výbor žiada zmluvnú stranu zahrnúť kópiu  Národného akčného programu ako aj informáciu o jeho implementácii do nasledujúcej periodickej  správy.

20.	Výbor odporúča, aby zmluvná strana Paktu vzala na vedomie záväzky z neho vyplývajúce pri formulovaní politík v oblasti sociálneho blahobytu, bývania, zdravia a vzdelávania.

21.	Výbor odporúča, aby zmluvná strana do svojej politiky v oblasti Oficiálnej rozvojovej pomoci  (ODA) zapracovala problematiku ľudských práv vrátane hospodárskych, sociálnych a kultúrnych práv.

22.	Výbor nalieha na zmluvnú stranu, aby prijala konkrétne opatrenia vrátane  podrobného  antidiskriminačného zákona v súlade s čl. 2 ods. 2 Paktu na  boj a  odstránenie diskriminácie menšín, obzvlášť  Rómov.

23.	Výbor žiada zmluvnú stranu poskytnúť v nasledujúcej periodickej správe podrobné informácie o vládnych programoch a o opatreniach prijatých k zvýšeniu efektívnosti implementácie právnych predpisov, týkajúcich sa rovnosti mužov a žien vrátane zastúpenia žien na rôznych  stupňoch výkonnej moci i  vo verejnej správe.

24.	Výbor vyzýva zmluvnú stranu prijať efektívne opatrenia, ako aj zvýšiť zdroje, ktoré povedú k zníženiu nezamestnanosti, najmä žien, Rómov a ostatných znevýhodnených a zraniteľných skupín, osobitne vo vidieckych oblastiach.

25.	Výbor vyzýva zmluvnú stranu zabezpečiť, aby minimálna mzda umožnila pracujúcim a ich rodinám slušný životný štandard.

26.	Výbor nalieha na zmluvnú stranu, aby implementovala nedávno prijaté efektívne opatrenia, ktoré zabezpečia rovnakú mzdu za rovnakú prácu  a umožnia znížiť mzdové rozdiely medzi mužmi a ženami.

27.	Výbor odporúča zmluvnej strane revidovať platné právne predpisy, týkajúce sa práva na štrajk v súlade s článkom 8 Paktu a príslušných dohovorov Medzinárodnej organizácie práce. 

28.	Výbor žiada zmluvnú stranu poskytnúť podrobnú informáciu o Národnom programe boja proti chudobe a sociálnej exklúzii a o Národnom programe sociálnej ochrany. Výbor nalieha na zmluvnú stranu aby do jej stratégie  boja proti chudobe plne začlenila ľudské  práva vrátane hospodárskych, sociálnych a kultúrnych práv, pričom jej dáva do pozornosti Vyhlásenie Výboru o chudobe, ktoré bolo prijaté 4. mája 2001.

29.	Výbor vyzýva zmluvnú stranu, aby dodržiavala platné právne predpisy týkajúce sa  domáceho násilia a aby prijala vhodné preventívne opatrenia, ktoré umožnia poskytnúť obetiam domáceho násilia požadovanú pomoc.

30.	Výbor nalieha na zmluvnú stranu, aby prijala účinné opatrenia vrátane regionálnej spolupráce v boji proti obchodovaniu so ženami a tiež preventívne programy na boj proti sexuálnemu zneužívaniu žien, mladistvých a detí.

31.	Výbor vyzýva zmluvnú stranu prijať efektívne opatrenia vrátane uskutočnenia verejných kampaní na zníženie počtu  fajčiarov a  k zníženiu spotreby alkoholu.

32.	Výbor žiada zmluvnú stranu poskytnúť v jej druhej periodickej správe informácie o duševne chorých, aký počet z  nich je hospitalizovaných, aké zariadenia majú k dispozícii a tiež poskytnúť informácie o právnej ochrane pacientov proti zneužívaniu a zanedbávaniu.

33.	Výbor nalieha na zmluvnú stranu aby zintenzívnila svoje úsilie smerujúce k zlepšeniu školskej dochádzky rómskych detí, osobitne na základných školách a viac sa venovala problému neukončenia ich stredoškolského štúdia. Výbor tiež odporúča zmluvnej strane zhromaždiť a spracovať údaje podľa rodového a etnického pôvodu ako uvádza „Všeobecná správa Výboru č. 13“ a  tieto potom zahrnúť do nasledujúcej  periodickej správy.

34.	Výbor nabáda zmluvnú stranu, aby zabezpečila vzdelávanie v oblasti ľudských práv na školách všetkých stupňov a zvýšila informovanosť o ľudských právach vrátane hospodárskych, sociálnych a kultúrnych práv medzi štátnymi úradníkmi a sudcami.

35.	Výbor žiada zmluvnú stranu aby distribuovala tieto záverečné odporúčania do všetkých oblastí spoločnosti a aby boli s nimi oboznámení aj štátni úradníci a sudcovia a aby informovala Výbor v druhej periodickej správe o všetkých krokoch, ktoré sa podnikli na ich implementáciu. Výbor nabáda zmluvnú stranu, aby pri príprave nasledujúcej správy spolupracovala s mimovládnymi organizáciami a s ostatnými členmi občianskej spoločnosti.

36.	Výbor žiada zmluvnú stranu predložiť druhú periodickú správu do 30. júna 2007.